ওয়াকফ আইন নিয়ে কেন্দ্রকে তোপ, মুর্শিদাবাদে কী বললেন মমতা?

ওয়েব ডেস্ক: সংশোধিত ওয়াকফ আইনকে (Waqf Law) কেন্দ্র করে গত মাসে অশান্ত হয় মুর্শিদাবাদ (Murshidabad Unrest)। জেলার বিভিন্ন অঞ্চলে ছড়িয়ে পড়ে অশান্তির আগুন। শুরুর দিকে রাজ্য পুলিশ বিএসএফের সাহায্য নিয়ে পরিস্থিতি নিয়ন্ত্রণের চেষ্টা করে। পরে কলকাতা হাইকোর্টের নির্দেশে সেখানে কেন্দ্রীয় বাহিনীও মোতায়েন করা হয়। সম্প্রতি অশান্তির কবলে পড়া মুর্শিদাবাদ সফরে গিয়েছেন মুখ্যমন্ত্রী মমতা বন্দ্যোপাধ্যায় (Mamata Banerjee)। গতকাল তিনি গিয়েছেন। আজও জেলার বিভিন্ন এলাকায় যোগ দেবেন একাধিক কর্মসূচিতে।

মঙ্গলবার সকালে মুর্শিদাবাদের সুতির একটি জনসভায় যোগ দেন মমতা বন্দ্যোপাধ্যায়। সেখানে তিনি পহেলগাম জঙ্গি হামলায় শহিদ সৈনিক ঝন্টু শেখের স্ত্রীয়ের সঙ্গে দেখা করেন এবং তাঁকে চাকরিও দেন। এদিন তাঁর মুখে ফের শোনা গেল ‘শান্তির বার্তা’। “দাঙ্গা নয়, শান্তি চাই” বক্তব্যের শেষে মুর্শিদাবাদকে এই বার্তা দেন মুখ্যমন্ত্রী।

আরও পড়ুন: পহেলগামে নিহত জওয়ান ঝন্টু শেখের বাড়িতে সরকারি চাকরি

তবে এদিন সকলে অপেক্ষা করছিলেন যে সংশোধিত ওয়াকফ আইন নিয়ে কী বলেন মমতা। কারণ এই আইনকে ঘিরেই অশান্তির সূত্রপাত ঘটেছিল মুর্শিদাবাদে। মঙ্গলবার সুতির সভামঞ্চ থেকে কেন্দ্রকে তোপ দেগে ওয়াকফ সম্পর্কিত কোনও বিষয় জানার জন্য তিনি সাফ দিল্লি যাওয়ার নিদান দিলেন এদিন।

ওয়াকফ আইন প্রসঙ্গে এদিন মমতা বলেন, ““ওয়াকফ নিয়ে আমাদের এখানে কোনও প্রশ্ন নেই। এই নিয়ে আমি কিছু বলব না। ওয়াকফ নিয়ে বলার থাকলে দিল্লিতে যান। বাংলায় আমি আছি মাথায় রাখবেন।” তিনি আরও জানান যে, তাঁর সরকার কোনও ধর্মেরই সম্পত্তি অধিগ্রহণের পক্ষে নয়।”